Document ID: 31991R2265

Komisijos reglamentas (EEB) Nr. 2265/91
1991 m. liepos 26 d.
iš dalies keičiantis Reglamentą (EEB) Nr. 890/78, nustatantį išsamias apynių sertifikavimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1971 m. liepos 26 d. Tarybos reglamentą (EEB) Nr. 1696/71 dėl bendro apynių rinkos organizavimo [1] su paskutiniais pakeitimais, padarytais Reglamentu (EEB) Nr. 3577/90 [2], ir ypač į jo 2 straipsnio 5 dalį ir 18 straipsnį,
kadangi Tarybos reglamente (EEB) Nr. 1784/77 [3] su paskutiniais pakeitimais, padarytais Reglamentu (EEB) Nr. 1605/91 [4], nustatytos bendrosios apynių sertifikavimo taisyklės;
kadangi apynių ir apynių produktų perdirbimas smarkiai išaugo įsigaliojus Komisijos reglamentui (EEB) Nr. 890/78 [5] su paskutiniais pakeitimais, padarytais Reglamentu (EEB) Nr. 921/89 [6];
kadangi patirtis parodė, jog bandant užtikrinti, kad apynių sertifikavimas būtų atliekamas tinkamai, susiduriama su kai kuriais sunkumais;
kadangi, atsižvelgiant į nuolatinę technikos pažangą, reikėtų tiksliau apibrėžti uždaros gamybos grandinės sąlygas ir pobūdį, kad būtų išvengta skirtingo aiškinimo;
kadangi, be to, būtų priimtina tiksliau apibūdinti oficialius patikrinimus, taikytinus apynių arba apynių produktų perdirbimui, kad būtų garantuota veiksmingesnė ir vienodesnė Bendrijos valstybių narių atliekamo sertifikavimo tvarka bei atitinkamų reglamentų priežiūra;
kadangi atrodo tikslinga numatyti sankcijas tais atvejais, kai rimtai pažeidžiamos nuostatos dėl sertifikavimo;
kadangi šiame reglamente numatytos priemonės atitinka Apynių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 890/78 taisomas taip:
1. 1 straipsnio g punktas keičiamas taip:
"g) "uždara gamybos grandinė" - tai toks oficialiai prižiūrimas apynių ruošimo arba perdirbimo procesas, kuriam vykstant negalima nei pridėti apynių, nei pašalinti perdirbtus produktus. Uždara gamybos grandinė prasideda atidarant uždarytą pakuotę, kurioje yra ruošimui arba perdirbimui skirti apyniai arba apynių produktai, ir baigiasi uždarant pakuotę su paruoštais apyniais arba apynių produktu."
2. 8 straipsnis papildomas tokiomis 5 ir 6 dalimis:
"5. Išskyrus šio reglamento V priede pateiktas medžiagas, į uždarąją gamybos grandinę galima dėti tik sertifikuotus apynius ir apynių produktus. Jie gali būti tik tokio pavidalo, kokio buvo sertifikuoti.
6. Tuo atveju, kai ekstraktų, gaminamų naudojant anglies dioksidą, gamyba uždaroje gamybos grandinėje turi būti nutraukta dėl techninių reikalavimų, oficialių institucijų arba departamentų atstovai, kurie turi sertifikuoti produktus, kaip apibrėžta Reglamento (EEB) Nr. 1784/77 1 straipsnio 6 dalyje, uždaro pakuotę su tokiu tarpiniu produktu, koks jis buvo nutrūkus šiam procesui. Uždarymo įtaisas gali būti pašalintas tik prižiūrint pirmiau minėtiems pareigūnams tada, kai procesas yra atnaujinamas."
3. Įterpiamas 8a straipsnis:
"1. Gaminant apynių produktus, 8 straipsnio 6 dalyje nurodyti pareigūnai dalyvauja visada, kai tik vyksta gamybos procesas. Jie prižiūri kiekvieną gamybos etapą, t. y., nuo tol, kol atidaroma uždaryta pakuotė su perdirbimui skirtais apyniais arba apynių produktais iki tol, kol apynių produktas supakuojamas, uždaromas ir paženklinamas. Leidžiama laikinai nedalyvauti, tačiau tik tuo atveju, jei techninės priemonės gali užtikrinti, kad nebus pažeistos šio reglamento nuostatos.
2. Prieš užpildant gamybos sistemą nauja siunta, 8 straipsnio 6 dalyje minimi atstovai atlikę patikrinimą garantuoja, kad gamybos sistema būtų tuščia bent tol, kol tai yra būtina, kad nebūtų sumaišyti dviejų skirtingų siuntų sudėtiniai elementai. Jei, perdirbant jau kitos siuntos apynius, gamybos sistemoje, pvz., maišymo arba užkonservavimo rezervuaruose yra užsilikusių apynių, apynių produktų, apynių granulių arba bet kurių kitų iš apynių gautų produktų, šias dalis reikia atskirti tinkamomis techninėmis priemonėmis ir oficialiai prižiūrint. Jie gali būti vėl prijungti prie gamybos sistemos tik oficialiai prižiūrint. Fizinis ryšys tarp koncentruotų ir nekoncentruotų apynių miltelių gamybos linijų, kai bent viena iš jų veikia, yra neleidžiamas.
3. Apynių perdirbimo įmonių operatoriai 8 straipsnio 6 dalyje minimiems atstovams bei oficialių nacionalinių institucijų atstovams, kurie yra atsakingi už tai, kad būtų garantuotai laikomasi sertifikavimo sistemos, nurodytos Reglamento (EEB) Nr. 1784/77 1 straipsnio 6 dalyje, pateikia visą informaciją apie perdirbimo įmonės techninį išdėstymą.
4. Apynių perdirbimo įmonių operatoriai veda tikslią visos perdirbtų apynių produkcijos apskaitą. Taip pat daromi įrašai apie kiekvieną perdirbamą siuntą, nurodant į sistemą tiekiamų produktų, perdirbtų produktų ir atliekų svorį, įskaitant apynių granules, atmestas medžiagas, kurios nėra apyniai, ir iš anksto numatytus drėgmės nuostolius. Kaip nurodyta Reglamento (EEB) Nr. 1784/77 5 straipsnio 1 dalies b punkte, registruojamą informaciją apie sistemai tiekiamus produktus sudaro visų apynių siuntų numeriai ir apynių veislės. Jei toje pačioje siuntoje yra daugiau kaip viena apynių veislė, turi būti užregistruotas kiekvienos veislės svoris. Perdirbtų produktų atveju veislė, o jei perdirbtas produktas yra mišinys, jį sudarančios veislės, taip pat turi būti nurodytos apskaitoje. Visi svoriai gali būti suapvalinti iki artimiausio sveiko skaičiaus kilogramais.
5. Įrašai apie visą pagamintą produkciją daromi prižiūrint 8 straipsnio 6 dalyje minimiems atstovams ir jiems pasirašant po įrašu, kai tik pasibaigia siuntos perdirbimo procesas. Perdirbimo įmonės operatorius saugo įrašus mažiausiai trejus metus.
6. Oficialiųjų institucijų, atsakingų už tai, kad būtų laikomasi sertifikavimo sistemos, atstovai apynių perdirbimo įmonių patalpose reguliariai ir be išankstinio įspėjimo atlieka pavyzdžių patikrinimą. Patikrinimą sudaro šie patikrinimai: 8 straipsnyje minimų atstovų darbo; sertifikuotų produktų, kartu su apyniais pateikiamų sertifikatų ir šio straipsnio 4 dalyje nurodytos užregistruotos visos pagamintos produkcijos tikrumas. Per metus atliekamų patikrinimų skaičius negali būti mažesnis nei penki vienai perdirbimo įmonei.
7. Kasmet iki birželio 30 d. valstybės narės praneša Komisijai apie sertifikavimo priežiūros priemonių, kurios buvo taikytos metus iki minėtos datos, dažnumą, pobūdį ir rezultatus.
8. Jei nustatoma, kad ruošiant apynių produktus buvo panaudotos neleistinos sudedamosios dalys arba kad jos neatitinka sertifikate nurodytos informacijos, išvardytos Reglamento (EEB) Nr. 1784/77 5 straipsnyje, ar jeigu tai galima priskirti įmonės operatoriaus arba jo tarnautojų tyčiniams veiksmams ar didelei kaltei, ta valstybė narė atšaukia patvirtinimą, suteikiantį šiai perdirbimo įmonei sertifikavimo centro vardą. Ankstesnis patvirtinimas negali būti sugrąžintas anksčiau kaip po 12 mėnesių nuo jo atšaukimo. Operatoriaus prašymu patvirtinimas sugrąžinamas praėjus dvejiems, o rimtesniais atvejais ne vėliau, kaip praėjus trejiems metams po jo atšaukimo."
4. Šio reglamento priedas įrašomas po IV priedo.
2 straipsnis
Šis reglamentas įsigalioja 1991 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1991 m. liepos 26 d.

Labels: 3
17